သိရိမာမထေရ်

သိရိမာမထေရ်သည် ရှေးရှေးဘုရားတို့ထံတော်၌ အဓိကာရကုသိုလ်များကို ပြုလုပ်ပြီး ထိုထိုဘဝတို့၌ ကုသိုလ်ကောင်းမှုများကို ပြုလုပ်ဆည်းပူးခဲ့ရာ ကမ္ဘာတစ်သိန်းထက်၌ ပဒုမုတ္တရဘုရား မပွင့်မီကပင် ပုဏ္ဏားမျိုး၌ဖြစ်ပြီး ဝေဒကျမ်း, နိဃဏ္ဍုကျမ်း, အလင်္ကာကျမ်းစသည်တို့ကို ပါရဂူမြောက် အပြီးအဆုံးထိ အောင် တတ်မြောက်ကျွမ်းကျင်သူဖြစ်သည်။

ထို့နောက် (၈၄၀၀၀) သော ရသေ့များ ခြံရံလျက် ဟိမဝန္တာအရပ်၌ ရသေ့ရဟန်းပြုလုပ်နေထိုင်ပြီး ဈာန်, အဘိညာဉ်တို့ကို ရရှိခဲ့သည်။

ရှေးရှေးဘုရားရှင်တို့၌ ကုသိုလ်ကောင်းမှု ပြုခဲ့သည်အားလျော်စွာ ဘုရားရှင်တို့၏ ဂုဏ်တော်တို့ကို အဖန်ဖန်အောက်မေ့ပြီး လွန်လေပြီးသော ရှေးဘုရားရှင်တို့ကို ရည်ညွန်း၍ သဲပုံစေတီတည်ပြီးလျှင် ပူဇော်သက္ကာရပြုလုပ်ခဲ့သည်။ ထိုအကြောင်းကိုမြင်၍ အခြံအရံရသေ့တို့သည်လည်း အလားတူ ပူဇော်မှုပြုလုပ်ခဲ့ကြသည်။

ထို့နောက် ပဒုမုတ္တရဘုရားရှင် ပွင့်ပေါ်လာပြီး ဘုရားရှင်၏ဂုဏ်တော်တို့ကို တပည့်ဖြစ်သူ ရသေ့တို့အား ပြပြီးလျှင် အတိုင်းထက်အလွန် ဘုရားရှင်တို့၌ ထိုတပည့်ရသေ့တို့၏ ကြည်ညိုမှုသဒ္ဓါတရားကို ပွားစေပြီး သေဆုံးရာ ဗြဟ္မာ့ပြည်သို့ရောက်ရှိသည်။
ထို့နောက် နတ်ပြည်, လူ့ပြည့်တို့၌ အဖန်ဖန်ကျင်လည်ကာ ဂေါတမဘုရားရှင် လက်ထက်တော်၌ သာဝတ္ထိပြည် သူကြွယ်မျိုး၌ ဖြစ်သည်၊ ကျက်သရေမင်္ဂလာအပေါင်းနှင့် ပြည့်စုံသောကြောင့် “သိရိမာ” ဟု အမည်မှည့်ကြသည်။

မတ်တတ်ပြေးအရွယ်တွင် နောက်ထပ် “သိရိဝဍ္ဎ” မည်သော ညီငယ်တစ်ယောက် မွေးဖွားသည်။

နှစ်ဦးစလုံး ဇေတဝန်ကျောင်းရေစက်ချပွဲကြီး၌ ရှင်ရဟန်းပြုကြသည်။ သိရိဝဍ္ဎသည် ရဟန္တာမဖြစ်ဘဲ ပစ္စည်း (၄)ပါးပေါများကာရှင်လူရဟန်းတို့၏ လေးစားခြင်းကို ခံရသည်။

သိရိမာထေရ်သည် ရဟန်းပြုချိန်မှစ၍ ရှေးအကုသိုလ်ကံကြောင့် လာဘ်လာဘနည်းပါးကာ လူအများ၏ ချီးမွမ်းခြင်းမခံရဘဲ ကဲ့ရဲ့မှုကိုသာ ခံရသည်။ သို့သော် သမထ, ဝိပဿနာ တရားတို့၌ ကျိုးစားအားထုတ်ကာ မကြာမီ ဆဠဘိည ရဟန္တာဖြစ်လေသည်။

ထို့နောက် ထိုအရှင်သည် “မချီးမွမ်းထိုက်သူကို ချီးမွမ်းခြင်း, ချီးမွမ်းထိုက်သူကို ကဲ့ရဲ့ခြင်းသည် ပုထုဇဉ်အဖြစ်၏ အပြစ်” ဟု ပုထုဇဉ်အဖြစ်ကို ကဲ့ရဲ့လိုသည်ဖြစ်၍-ပရေ စ နံ ပသံသန္တိ-စသော ၂-ဂါထာကို ဟောကြားခဲ့ လေသည်။

ထိုအကြောင်းကိုကြား၍ ညီငယ်ဖြစ်သူ သိရိဝဍ္ဎထေရ်သည် သံဝေဂဖြစ်ပွားပြီး ဝိပဿနာကိုအားထုတ်ကာ မကြာမီ ရဟန္တာဖြစ်ပြီး ကဲ့ရဲ့ကြသောပုဂ္ဂိုလ်တို့သည်လည်း သိရိမာထေရ်ကို ကန်တော့ကြလေသည်။ (ထေရ၊ ၂၅၂။ ထေရ၊ဋ္ဌ၊၁၊၃၅၀-၃၅၅)။ 
ဆက်စပ်ဖတ်ရှုရန်

 ကိုးကား 

Category:ဗုဒ္ဓဝင် ပုဂ္ဂိုလ်များ
ကဏ္ဍ:ရဟန္တာများ